The Mayhem Ball

The Mayhem Ball on yhdysvaltalaisen laulaja Lady Gagan kahdeksas konserttikiertue, joka tukee hänen studioalbumia "Mayhem" (2025). Kiertue julkistettiin albumin positiivisen vastaanoton vuoksi, vaikka alun perin oli suunniteltu vain pieni sarja ulkoilmakonsertteja albumin mainostamiseksi. Gaga päätti esiintyä areenoilla stadionien sijaan säilyttääkseen täyden hallinnan konserttien taiteellisesta tuotannosta. Kiertue käsittää 87 konserttia, ja se alkoi 16. heinäkuuta 2025 Paradisesta, Yhdysvalloissa, ja sen on määrä päättyä 13. huhtikuuta 2026 New Yorkissa, Yhdysvalloissa.
Taustaa.
Gagan edellinen konserttikiertue oli vuonna 2022 "The Chromatica Ball", joka sisälsi vain 20 konserttia Yhdysvalloissa, Euroopassa ja Japanissa. Kiertueen alkaessa Gaga kertoi, että hän pystyi esiintymään ensimmäistä kertaa ”pitkiin aikoihin” ilman pitkäaikaisen fibromyalgian aiheuttamia kroonisia kipuja. Terveyden kohentuminen sekä kiertueen positiivinen vastaanotto ja kaupallinen menestys palauttivat hänen itseluottamustaan esiintyjänä. Kiertueesta julkaistiin konserttielokuva "Gaga Chromatica Ball" 25. toukokuuta 2024 HBO Max -suoratoistopalvelussa.
Samalla, kun Gaga työsti "Gaga Chromatica Ball" -elokuvan editointia ja viimeisteli rooliaan "" (2024) -elokuvaan sekä sen soundtrackiin liittyviä tehtäviä, käytti hän suurimman osan vuosista 2023 ja 2024 nauhoittaen, kuten hän itse ilmaisi ”joitakin parhaita kappaleita, joita [hän] muistaa kirjoittaneensa”. Nauhoitukset huipentuivat kahteen studioalbumiin: vuoden 2024 "Harlequin" ja vuoden 2025 "Mayhem". Jälkimmäinen nousi yli 20 maassa listaykköseksi, ja sitä kuvailtiin ”kaoottiseksi genrerajojen hämärtymäksi”, joka pohjautuu Gagan pop-juuriin. Albumia tukivat kolme singleä, ”Die with a Smile”, ”Disease” ja ”Abracadabra” sekä sarja mainoskonsertteja, joihin sisältyi muun muasssa esiintyminen vuoden 2025 Coachella-festivaalilla sekä ilmainen konsertti 2,5 miljoonalle katsojalle Copacabanan rannalla Rio de Janeirossa, Brasiliassa.
Julkistukset.
Gaga julkisti "The Mayhem Ball" -kiertueen sosiaalisessa mediassa 26. maaliskuuta 2025 ja ilmoitti ensin 32 konsertista Pohjois-Amerikassa ja Euroopassa. Viisi päivää myöhemmin ilmoitettiin viidestä lisäkonsertista. Huhtikuun alussa lisättiin vielä uusia konsertteja suuren kysynnän vuoksi. Australian stadionkonserteista ilmoitettiin 8. huhtikuuta 2025, ja viikkoa myöhemmin lisäkonserteista. Kesäkuun 2025 alussa ilmoitettiin viidestä stadionkonsertista Japanissa tammikuussa 2026. Kuukausi myöhemmin ilmoitettiin lisäkonsertista Tokioon. Syyskuussa 2026 julkaistiin uusia konsertteja Yhdysvaltoihin keväälle 2026.
"Hits" ja "Rolling Stone" kertoivat, että myös aiemmin julkistetut mainoskonsertit olisivat osa myös tätä kiertuetta. Kiertueen virallinen promoottori Live Nation kuitenkin listaa konsertit ja kiertueen erikseen.
Vastaanotto.
"Rolling Stonen" Tomás Mier ylisti Paradisessa 16. heinäkuuta 2025 pidettyä konserttia kirjoittaen, ”Gaga ei ainoastaan palannut [Coachella-esityksen] pariin, vaan hän laajensi ja terävöitti sitä, lisäsi ripauksen nostalgiaa ja toi goottilaisen unelman täyteen mittaansa, jota hän oli aiemmin vasta esitellyt”, ja lisäsi, että konsertti tuntui ”intiimimmältä”. "Billboard" -lehden Joe Lynch kuvaili konserttia ”teatraaliseksi, sähköiseksi ja herkulliseksi live-elämykseksi, joka tarjosi faneille latautuneita esityksiä "Mayhem" -albumin parhaista kappaleista (joista jotkut kuuluvat hänen kaikkien aikojen parhaimpiinsa) sekä aiemmista tanssiklassikoista, jotka kuuluvat samaan äänelliseen ja teemalliseen maailmaan”, lisäten, että ”areenan ulkopuolisesta kuumuudesta huolimatta yleisö oli valmis antamaan kaikkensa, kun Mother Monster astui lavalle”. "Varietyn" Steven J. Horowitz puolestaan kutsui konserttia ”hengästyttäväksi, tarkkaan hiotuksi spektaakkeliksi, joka jälleen kerran vahvisti, että Gagan kohdalla menestys ei ole koskaan sattumaa, vaan tervetullut muistutus hänen monista, monista lahjakkuuksistaan ja ennen kaikkea siitä, kuinka hän on yhä jatkanut niiden hiomista.”
Kaupallinen menestys.
Alun perin 32 konsertista käsittäneeseen kiertueeseen promoottori Live Nation lisäsi yhteensä 13 lisäkonserttia useisiin kaupunkeihin. Kiertue oli myyty loppuun jo yleisen myynnin ensimmäisenä päivänä. "Billboard" arvioi, että "Mayhem Ball" saattaa olla Gagan suurin konserttikiertue yli kymmeneen vuoteen, ja sen kokonaistuotto voisi olla ”aina 100 miljoonasta dollarista 125 miljoonaan dollariin”. Lehden mukaan myös päätös esiintyä areenoilla stadioneiden sijaan saattoi myös ”nostaa hintoja korkeammaksi kuin "the Chromatica Ballissa", sillä konserttipaikoissa on tarjolla huomattavasti vähemmän paikkoja”.
Kappalelista.
Kappalelista Paradisen konsertista 16. heinäkuuta 2025: